Projektas

**ROKIŠKIO RAJONO SAVIVALDYBĖS TARYBA**

**S P R E N D I M A S**

**DĖL PRITARIMO TEIKTI PROJEKTĄ VALSTYBĖS INVESTICIJŲ 2018-2020 METŲ PROGRAMAI**

2017 m. gegužės 26 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 30 punktu bei 4 dalimi, Lietuvos Respublikos Vyriausybės 2001 m. balandžio 26 d. nutarimu Nr. 478 „Dėl Valstybės lėšų, skirtų valstybės kapitalo investicijoms, planavimo, tikslinimo, naudojimo, apskaitos ir kontrolės tvarkos patvirtinimo“,  Lietuvos Respublikos finansų ministro 2001 m. liepos 4 d. įsakymu Nr. 201 „Dėl Investicijų projektų rengimui taikomų reikalavimų aprašo patvirtinimo“ bei siekdama teikti paraiškas įvairių fondų bei programų finansinei paramai gauti, Rokiškio rajono savivaldybės taryba n u s p r e n d ž i a:

1. Pritarti teikti Rokiškio rajono savivaldybės administracijos projektą ,,Ledo ritulio aikštelės stoginės M.Riomerio g. 1, Rokiškio mieste statyba“Valstybės investicijų 2018–2020 metų programos finansavimui gauti.

2. Užtikrinti projekto ,,Ledo ritulio aikštelės stoginės M. Riomerio g. 1, Rokiškio mieste statyba“išlaidų iki 30 procentų savivaldybės finansavimą 2018–2020 metais, jei projektui būtų skirtas Valstybės investicijų programos finansavimas.

3. Leisti Rokiškio rajono savivaldybės administracijai organizuoti aukščiau minėto projekto paraiškos ir kitos dokumentacijos, reikalingos pateikti paraišką, rengimą.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Jurgita Blaževičiūtė

**SPRENDIMO PROJEKTO „DĖL PRITARIMO TEIKTI PROJEKTĄ VALSTYBĖS INVESTICIJŲ 2018-2020 METŲ PROGRAMAI“ AIŠKINAMASIS RAŠTAS**

2017-05-04

Rokiškis

**Parengto sprendimo projekto tikslai ir uždaviniai.**

Šiuo sprendimo projektu siūloma pritarti teikti Rokiškio rajono savivaldybės administracijos projektą ,,Ledo ritulio aikštelės stoginės M.Riomerio g. 1, Rokiškio mieste statyba“ Valstybės investicijų 2018–2020 metų programos finansavimui gauti ir numatyti šio projekto dalinį savivaldybės finansavimą 2018-2020 m., jei projektui būrų gautas finansavimas iš VIP.

**Šiuo metu esantis teisinis reglamentavimas.**

Lietuvos Respublikos Vyriausybės 2001 m. balandžio 26 d. nutarimas Nr. 478 „Dėl Valstybės lėšų, skirtų valstybės kapitalo investicijoms, planavimo, tikslinimo, naudojimo, apskaitos ir kontrolės tvarkos patvirtinimo“,  Lietuvos Respublikos finansų ministro 2001 m. liepos 4 d. įsakymas Nr. 201 „Dėl investicijų projektų rengimui taikomų reikalavimų aprašo patvirtinimo“

**Sprendimo projekto esmė.**

Rokiškio rajono savivaldybės administracijos ir savivaldybės įstaigų projektų rengimo bei įgyvendinimo koordinavimo grupės posėdžio 2017-01-11 protokolu Nr. 1 buvo pritarta savivaldybės administracijos naujo investicinio projekto, skirto ledo ritulio aikštelės M. Riomerio g. 1, Rokiškis stoginės statybai, teikimui Valstybės investicijų 2018-2020 m. programos finansavimui gauti. Rokiškio r. savivaldybės administracija, įgyvendindama šį sprendimą, 2017 m. gegužės mėn. pateikė Kūno kultūros ir sporto departamentui prie LRV Valstybės investicijų programos 2018-2020 m. finansavimui gauti naują investicinį projektą ,,Ledo ritulio aikštelės stoginės M. Riomerio g. 1, Rokiškio mieste statyba“. P**agrindinė projekto problema** yra didelė sezoniškumo įtaka vykdant ledo ritulio užsiėmimus Rokiškio rajone, dėl ko mažėja gyventojų fizinis aktyvumas, sportavimo įgūdžiai, be to, projektu siekiama sumažinti ledo aikštelės eksploatavimo išlaidas ir prailginti eksploatavimo laikotarpį. P**rojekto tikslas** – plėtoti Rokiškio rajono savivaldybės ledo ritulio infrastruktūrą, siekiant sudaryti palankias sąlygas didinti gyventojų fizinį aktyvumą, ugdyti ir formuoti sportavimo įgūdžius. Pagrindinis **uždavinys** – atlikti ledo ritulio aikštelės M.Riomerio g. 1, Rokiškio m., rekonstravimo darbus, pastatant stoginę. Projekto biudžetas sudaro 205,2 tūkst. Eur. Pagrindinis finansavimo šaltinis – Valstybės kapitalo investicijos – 143,64 tūkst. Eur (70 proc.), savivaldybės biudžetas – 61,6 tūkst. Eur (30 proc). Norint, kad projektas būtų laikomas prioritetiniu kitų siūlomų naujų investicinių projektų atžvilgiu įrašymui į VIP, būtinas kuo didesnis savivaldybės prisidėjimas Planuojamas projekto įgyvendinimo terminas – 12 mėn. nuo finansavimo investicijų projektui įgyvendinti skyrimo (planuojama pradžia – 2018 m. sausio mėn.). Jei projektas būtų įrašytas į VIP 2018-2020 m. programą ir būtų įgyvendintas, įvertinus visas planuojamas pajamas ir išlaidas, nuo 2019 m. planuojami ledo aikštelės eksploatavimo sutaupymai dėl projekto įgyvendinimo kasmet sudarytų 1,24 tūkst. Eur. Projekto parengtumas: techninis projektas parengtas ir jo ekspertizė atlikta 2016 m. leidimas statybai gautas..

**Galimos pasekmės, priėmus siūlomą tarybos sprendimo projektą:**

**teigiamos** – gavus finansavimą ir įgyvendinus projektą padidės Rokiškio miesto patrauklumas (rekonstruotas statinys, jo aplinka), pagerės neformalaus vaikų ugdymo galimybės, padidės metinis pagerinta infrastruktūra pasinaudojančių sportuojančių skaičius, bus sudarytos palankios sąlygos didinti gyventojų fizinį aktyvumą, ugdyti ir formuoti sportavimo įgūdžius, ledo ritulio tradicijas Rokiškio krašte, pailgės ledo aikštelės eksploatavimo laikotarpis, sumažės jos metinės eksploatavimo išlaidos.

**neigiamos** – nenumatomos.

**Kokia sprendimo nauda Rokiškio rajono gyventojams:** Projekto rezultatais galės naudoti visi Rokiškio rajono savivaldybės gyventojai, ledo aikštelės eksploatavimo laikotarpis bus ilgesnis, sąlygos sportuoti- geresnės.

**Finansavimo šaltiniai ir lėšų poreikis**: sprendimui įgyvendinti planuojamos panaudoti valstybės investicijų 2018–2020 m. programos lėšos, savivaldybės biudžeto lėšos.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Strateginio planavimo ir investicijų skyriaus vedėja Jurgita Blaževičiūtė